LOIMI-KIEKKO RY
TALOUSOHJESÄÄNTÖ 			Seuran johtokunnan hyväksymä 2.7.2026 


1. SEURAN KIRJANPIDOSTA JA VARAINHOIDON JÄRJESTÄMISESTÄ VASTAA SEURAN JOHTOKUNTA  
Seuralain 35 §:n mukaan seuran kirjanpidosta ja varainhoidon järjestämisestä vastaa seuran johtokunta, johon kuuluu puheenjohtaja ja 10 jäsentä. Johtokunnan on huolellisesti hoidettava seuran asioita. Johtokunnan on huolehdittava siitä, että seuran kirjanpito on lainmukainen ja varainhoito on luotettavalla tavalla järjestetty. Johtokunta edustaa seuraa. Seura on lain nojalla kirjanpitovelvollinen kaikesta toiminnastaan. Kirjanpidon laiminlyönti tai oleellisella tavalla virheellinen toteuttaminen on rangaistavaa.  
Vastuuvapaus myönnetään johtokunnalle seuran vuosikokouksessa kunkin vuoden tilinpäätöksen vahvistamisen yhteydessä.
2. SÄÄNTÖMÄÄRÄISISSÄ KOKOUKSISSA PÄÄTETTÄVÄT ASIAT 
Seuran korkein päättävä elin on seuran sääntömääräiset kokoukset. Kokouksissa äänioikeutettuja ovat seuran jäsenet. 
Seuran sääntöjen mukaisesti seuran syys-/kevätkokous:
· määrää varsinaisten ja kannattajajäsenten jäsenmaksut
· vahvistaa toimintasuunnitelman ja talousarvion seuraavalle toimintavuodelle 
· valitsee johtokunnan puheenjohtajan ja jäsenet 
· valitsee toiminnantarkastajan ja varatoiminnantarkastajan 
· käsittelee edellisen kauden toiminta- ja tilikertomuksen sekä toiminnantarkastajan lausunnon 
· päättää tilinpäätöksen vahvistamisesta ja vastuuvapauden myöntämisestä 
3. ERI TAHOJEN TALOUTEEN LIITTYVÄT TEHTÄVÄT 
3.1. Johtokunnan talouteen liittyvät tehtävät 
Johtokunta johtaa seuran toimintaa, hoitaa sen taloutta ja omaisuutta sekä valvoa seuran sääntöjen noudattamista. Johtokunta voi päättää seuran omaisuuden myymisestä, vaihtamisesta ja kiinnittämisestä. 
Seuran nimen kirjoittavat puheenjohtaja tai varapuheenjohtaja yhdessä tai jompikumpi yhdessä
sihteerin tai jonkun muun johtokunnan määräämän johtokunnan jäsenen tai toimihenkilön kanssa.
Johtokunnan muita tehtäviä:
· valmistelee, toimeenpanee ja valvoo seuran kokouksien päätökset
· suunnittelee ja kehittää seuran kokonaistoimintaa
· huolehtii seuran taloudesta ja omaisuudesta 
· pitää seuran jäsenluetteloa
· valitsee ja erottaa seuran työntekijät
· vahvistaa talousohjesäännön 
· on vastuussa, että toiminnantarkastukseen on tarjolla tarvittava materiaali
· huolehtii seuran veroilmoituksen teosta
· vahvistaa pankkitilin ja kirjanpito-ohjelman käyttöoikeudet
3.2. Seuran puheenjohtajan talouteen liittyvät tehtävät 
· vastaa talouspäätösten toteutuksen valvonnasta
· hyväksyy koko seuraa koskevat laskut 
· vastaa koko seuraa koskevista yhteistyösopimuksista
· huolehtii yhdessä rahastonhoitajan kanssa, että johtokunnan kokouksissa käsitellään säännöllisesti seuran taloustilannetta
3.3. Seuran rahastonhoitajan talouteen liittyvät tehtävät
· hoitaa seuran taloutta ja varainhankintaa tehtyjen päätösten mukaisesti ja esittelee talouteen liittyvät asiat (tilinpäätöksen, talousarvion, laskelmat jne.) seuran kokouksille
· hyväksyy seuran laskut, joita ei tämän ohjesäännön mukaan ole määrätty puheenjohtajan hyväksyttäviksi
· huolehtii laskujen maksamisesta sääntöjen ja päätösten mukaisesti, seuraa tulojen sekä jäsenten maksamien jäsenmaksujen kertymistä.
· huolehtii joukkueiden sarjailmoittautumisista sekä seurasiirroista valmennuspäällikön ohjeistuksen mukaan
· huolehtii kaupungin ja muiden tahojen avustusten hakemisesta
· vastaa seuran kirjanpidon hoidosta
· vastaa kirjanpito- ja tositemateriaalin säilyttämisestä ja arkistoinnista. Kirjanpitolain mukaan kirjanpitokirjat (päivä- ja pääkirja, tuloslaskelma ja tase liitteineen) ja tililuettelo on säilytettävä vähintään 10 vuotta tilikauden päättymisestä. Tositemateriaalin säilytysaika on kuusi vuotta.
· huolehtii palkanlaskennasta ja kulukorvausten maksamisesta ja niihin liittyvien ilmoitusten toimittamisesta (Tulorekisteri)
· vastaa seuran vakuutusten ajantasaisuudesta
· valmistelee yhdessä johtokunnan kanssa talousarvioesityksen syyskokoukselle
· huolehtii muista johtokunnan hänelle antamista tehtävistä
3.4. Joukkueenjohtajan talouteen liittyvät tehtävät
· laatii yhdessä joukkueen rahastonhoitajan kanssa joukkueen talousarvion ja toimintasuunnitelman 30.9. mennessä
· seuraa talousarvion toteutumista
· sopii rahastonhoitajan kanssa laskutettavista sponsorisopimuksista
· hyväksyy joukkueen ostolaskut
· laatii joukkueen toimintakertomuksen 15.5. mennessä
3.5. Joukkueen rahastonhoitajan talouteen liittyvät tehtävät
· huolehtii joukkueen myyntilaskutuksesta kirjanpito- ja SuomiSport-ohjelmissa
· reagoi maksamattomiin joukkuejäsenten laskuihin muistutuksin
· tiliöi myyntilaskut seuran tililuettelon ja laskentakohdeohjeiden mukaisesti
· tarkastaa joukkueen ostolaskut ja tiliöi ne
· lisää tositteet ja tositteen liitteet kirjanpito-ohjelmaan sellaisista tapahtumista, jotka eivät perustu myynti- tai ostolaskutukseen
· Informoi joukkueen vanhempia/jäseniä taloustilanteesta riittävän usein

4. SEURAN TOIMINNANTARKASTUS 
4.1. Toiminnantarkastajat  
Seuran sääntöjen mukaisesti seuralla on toiminnantarkastaja ja varatoiminnantarkastaja, jotka valitaan syyskokouksessa vuodeksi kerrallaan. 
4.2. Tilikausi ja toiminnantarkastus  
· Seuran tilikausi on 1.6.–31.5. 
· Tilinpäätös ja muut tarpeelliset asiakirjat on jätettävä toiminnantarkastajalle 15.6. mennessä. 
· Toiminnantarkastajan on annettava kirjallinen lausuntonsa viimeistään 1.7.
Kevätkokous on pidettävä 15.7. mennessä ja syyskokous 30.11.
5. RAHALIIKENNE 
5.1. Ostolaskut 
Seuran ja joukkueiden maksut maksetaan seuran pankkitililtä laskua, kuittia tai muuta sopivaa tositetta vastaan.  Seuran käytössä on Netvisor-taloushallinto- ja palkanlaskentaohjelma, jota käytetään kaikessa seuran taloushallintoon liittyvässä toiminnassa hyödyksi. Laskut pyydetään toimittamaan verkkolaskuina. Joukkuetunnus on muistettava aina ilmoittaa laskuttajalle.
Kaikki ostolaskut asiatarkastetaan, hyväksytään ja tiliöidään ennen niiden maksatusta.  
· Asiatarkastuksen suorittaa joukkueen rahastonhoitaja
· Joukkueenjohtaja hyväksyy joukkueiden laskut
· Laskujen maksatuksen hoitaa seuran rahastonhoitaja 
5.2. Myyntilaskut 
Seuran ja joukkueiden myyntilaskut ohjataan seuran pankkitilille, pääsääntöisesti verkkolaskuina. Saatuun suoritukseen on aina liitettävä asianmukainen selvitys tulon perusteesta. Laskut tiliöidään ennen lähettämistä. Myyntilaskut lähetetään Netvisor-ohjelmasta verkkolaskuina aina, kun mahdollista, muuten sähköpostilla. 
Myyntilaskujen tilaa seurataan aktiivisesti, tarvittaessa lähetetään maksumuistutus. 
5.3. Matka- ja kulukorvaukset 
Maksetusta korvauksesta on oltava aina tosite. Korvauksia haetaan täyttämällä seuran matkakorvaus- tai kulukorvauslomake. Matkalaskusta on käytävä ilmi vähintään seuraavat tiedot:  
· hakijan tarvittavat tiedot (nimi, hetu ja tilinumero)
· matkan tarkoitus ja reitti
· ajankohta
Valmentajien valmennuspäällikön hyväksymät matkalaskut maksetaan joulukuussa/huhtikuussa, muiden toimihenkilöiden matkan/kulun toteuduttua. Laskut toimitetaan seuran rahastonhoitajalle. Kulukuitit liitetään mukaan.
Verovapaat ja veronalaiset kustannusten korvaukset on ilmoitettava tulorekisteriin. Verovapaita kustannusten korvauksia ovat kilometrikorvaukset, päivärahat ja ateriakorvaukset. Matkakustannusten korvaukset on ilmoitettava tulorekisteriin, vaikka rahapalkkaa ei maksettaisi. 

5.4. Tositteet 
Tositteita ovat laskut ja käteiskuitit. Niistä on käytävä ilmi:  
· päivämäärä,  
· menotosite: ostettu tuote, tavara tai palvelu ja ostopaikka (liikkeen nimi), 
· tulotosite: luovutettu suorite, maksettu tai saatu rahasumma. 
5.5. Käteiskassa 
Käteisen käyttöä pyritään välttämään.  
Myynti- ja ostolaskut suoritetaan mahdollisuuksien mukaan aina seuran tilille ja tililtä. 
6. TALKOOTYÖ
Joukkueet voivat kerätä toimintaansa varoja talkootyöllä seuraavin ehdoin: 
· korvauksen saaja voi olla vain rekisteröity yleishyödyllinen yhteisö, ei yksityishenkilö 
· talkootyön hyöty kohdistetaan koko joukkueelle, ei työn suorittajalle 
· talkootyöstä saadut varat laitetaan aina seuran pankkitilille 
· työ tehdään ilman työnjohtoa ja valvontaa 
· työ on tilapäistä eikä se ole liiketoimintaa 
· joukkueen johto päättää yhteisesti varojen käytöstä 
7. VARAINKERUU JA AVUSTUKSET 
· Seura voi hakea toimintansa tukemiseksi avustusta Opetus- ja kulttuuriministeriöltä, kaupungilta sekä muilta tahoilta, joiden toiminta ei ole merkittävästi seuran strategian, arvojen, etiikan, tmv. vastaista. Seura voi rahoittaa toimintaansa myös yhteistyökumppanisopimuksilla, tapahtuma- ja myyntituotoilla sekä sijoituksilla. 
· Joukkueet voivat tehdä yhteistyö- ja sponsorointisopimuksia. Saatu tuki käytetään koko joukkueen tukemiseen. 
· Seura/joukkue voi vastaanottaa lahjoituksia
8. SEURAN VAROJEN KÄYTTÖ 
Seuran ja joukkueiden nimissä ja nimiin kerätyt varat ovat seuran varoja. Seuran nimissä ja nimiin ei voida kerryttää varoja muille kuin seuran tilille. 
8.1. Seuran varojen käyttö 
Seuran varoilla toteutetaan seuran strategian, arvojen ja toimintasuunnitelman mukaista toimintaa. Seuran varoja voidaan käyttää esimerkiksi: 
· tapahtumien järjestämiseen. 
· koulutusmateriaalien tuottamiseen ja julkaisemiseen. 
· palkkoihin ja palkkioihin. 
· toiminnan toteuttamiseen liittyviin kokous-, matka- ja materiaalikuluihin
· tilavuokriin
· ostopalveluihin 
· viestintään ja markkinointiin
· ansiomerkkeihin, palkintoihin ja stipendeihin 
· toimihenkilöiden kouluttautumiseen
Seuran varoja ei voida jakaa tai lainata luottamushenkilöille. Seuran varoja ei voida käyttää: 
· kuluihin, joista ei ole tositteita
· lailla kiellettyihin aineisiin, esineisiin tai palveluihin 
8.2. Seuran varojen käyttörajat 
Seuran joukkueet voivat tehdä talousarvioidensa mukaisia enintään 3000 € suuruisia hankintoja ja tilauksia ilman johtokunnan esihyväksyntää. 
Seuran työntekijät voivat tehdä toimialaansa koskevia enintään 500 € suuruisia hankintoja ja tilauksia ilman johtokunnan esihyväksyntää. 
9. PALKAT JA PALKKIOT 
9.1. Tulorekisteri 
Tulorekisteriin ilmoitetaan tiedot palkoista, etuuksista ja eläkkeistä. Suorituksen maksaja ilmoittaa tulotiedot tulorekisteriin viiden päivän kuluessa maksusta. Käytettäessä palkka.fi-palvelua, ilmoitukset lähtevät automaattisesti. Tulorekisteriin ilmoitettavilla tiedoilla ei ole ikärajaa eikä euromääräistä alarajaa. Poikkeuksena ovat 1.1.2020 jälkeen annetut enintään 100 euron arvoiset kilpailupalkinnot, joita ei tarvitse ilmoittaa tulorekisteriin, jos palkinnon saaja ei ole palvelussuhteessa antajaan. 
Verovapaat kustannusten korvaukset (kilometrikorvaukset, päivärahat ja ateriakorvaukset) ilmoitetaan viimeistään maksukuukautta seuraavan kuukauden viidentenä päivänä. 
9.2. Palkanmaksu 
Seuran työntekijöiden palkanlaskennasta ja -maksusta vastaa seuran rahastonhoitaja.  
Palkanmaksupäivä on kuukausittain 1-5. päivä. 

